OBČINA \_\_\_\_\_\_\_\_\_, \_\_\_\_\_\_\_\_\_\_\_, \_\_\_\_\_\_\_\_\_, matična številka:\_\_\_\_\_\_\_\_\_\_\_, ID številka za DDV:\_\_\_\_\_\_\_\_\_\_\_, številka TRR: \_\_\_\_\_\_\_\_\_\_\_\_\_\_\_, ki jo zastopa župan/ja \_\_\_\_\_\_\_\_\_\_\_\_,

(v nadaljnjem besedilu: občina)

in

\_\_\_\_\_\_\_\_\_\_\_\_\_\_\_\_\_\_, \_\_\_\_\_\_\_\_\_\_\_\_\_\_, \_\_\_\_\_\_\_\_\_, matična številka:­­­­­­­­\_\_\_\_\_\_\_\_\_\_\_\_\_, ID številka za DDV:\_\_\_\_\_\_\_\_\_\_\_, številka TRR: \_\_\_\_\_\_\_\_\_\_\_\_\_\_\_\_, ki ga zastopa direktor/ica \_\_\_\_\_\_\_\_\_\_\_\_\_\_\_,

(v nadaljnjem besedilu: izvajalec DO)

sklepata naslednjo

**POGODBO**

**O IZVAJANJU STORITEV DOLGOTRAJNE OSKRBE NA DOMU**

**1. člen**

(uvodne ugotovitve)

Pogodbeni stranki uvodoma ugotavljata, da:

* je občina v skladu z 21. členom Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 11/14 – popr., 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A, 80/20 – ZIUOOPE, 62/24 – odl. US in 102/24 – ZLV-K) dolžna pospeševati službe socialnega skrbstva za socialno ogrožene, invalide, ostarele ter osnovno varstvo otroka in družine;
* Zakon o dolgotrajni oskrbi (Uradni list RS, št. 84/23 in 112/24; v nadaljnjem besedilu: ZDOsk-1) določa pravice iz dolgotrajne oskrbe (v nadaljnjem besedilu: DO) in vzpostavlja sistem za zagotavljanje teh pravic, med drugim opredeljuje naloge občin, s katerimi se bo krepila mreža storitev v skupnosti;
* občina v skladu z drugo točko tretjega odstavka 6. člena ZDOsk-1 med drugim uresničuje svoje naloge na področju DO s tem, da z izvajalcem DO, katerega ustanovitelj je Republika Slovenija, sklene pogodbeno razmerje;
* se pravica v obliki DO na domu v skladu s četrtim odstavkom 152. člena ZDOsk-1 začne izvajati 1. julija 2025;
* bo izvajalec DO začel izvajati storitve, ki jih obsega pravica v obliki DO na domu po tej pogodbi, ko bo izpolnil zakonske pogoje za izvajanje teh storitev v skladu s petim odstavkom 61. člena Zakona o dolgotrajni oskrbi (ZDOsk-1);
* izvajalec DO v skladu z drugo alinejo prvega odstavka 60. člena ZDOsk-1, zagotovi opravljanje vseh storitev DO, kot izhajajo iz prvega odstavka 14. člena ZDOsk-1 (v nadaljnjem besedilu: storitve DO na domu) in storitev za krepitev in ohranjanje samostojnosti (v nadaljnjem besedilu: SKOS) iz 32. člena ZDOsk-1;
* je podrobnejša vsebina storitev DO na domu in SKOS opredeljena v Pravilniku o storitvah, kadrovskih pogojih, usposabljanju in superviziji v dolgotrajni oskrbi (Uradni list RS, št. 15/24; v nadaljnjem besedilu: Pravilnik);
* bo izvajalec DO zagotavljal izvajanje storitev DO na domu v skladu z dogovorjenimi časovnimi obveznostmi v osebnih načrtih, sklenjenimi z uporabniki storitve DO na domu in uporabniki SKOS;
* občina skladno s četrtim odstavkom 6. člena ZDOsk-1 zagotavlja sredstva za financiranje stroškov, ki nastanejo izvajalcu zaradi ali v zvezi z opravljanjem storitev DO na domu in SKOS po tej pogodbi in jih opredeljuje ta pogodba;
* ZZZS skladno s 5. točko prvega odstavka 84. člena ZDOsk-1 krije stroške uveljavljanja pravic iz obveznega zavarovanja, med drugimi tudi za pravico v obliki DO na domu in SKOS, zato izvajalec DO evidentirane in opravljene storitve v skladu s 46. členom ZDOsk-1 zaračuna ZZZS,
* sklepata to pogodbo z namenom ureditve medsebojnih razmerij.

**2. člen**

(predmet pogodbe)

Izvajalec DO se s to pogodbo zavezuje, da bo opravljal storitve DO na domu in SKOS, kot izhaja iz 4. in 5. člena te pogodbe in pod pogoji, ki jih določajo ta pogodba, ZDOsk-1 in Pravilnik, občina pa mu bo zagotovila sredstva za financiranje stroškov, ki mu bodo nastali zaradi ali v zvezi z opravljanjem storitev in jih opredeljuje ta pogodba.

**3. člen**

(upravičenost do pravice DO na domu)

Izvajalec DO bo izvajal storitve na podlagi te pogodbe upravičencem do pravice v obliki DO na domu in SKOS.

Do pravice DO na domu in SKOS so upravičene osebe, ki jim je izdana odločba na podlagi 38. člena ZDOsk-1 o upravičenosti do pravic DO in sklenejo osebni načrt iz 42. člena ZDOsk-1 za koriščenje pravice v obliki DO na domu z izvajalcem DO.

V primeru kombiniranja pravic iz tretjega odstavka 10. člena ZDOsk-1, ko gre za kombiniranje med dnevno DO pri izvajalcu DO in pravico v obliki DO na domu, osebni načrt **sklenejo uporabnik in izvajalci DO na domu.**

**4. člen**

(pravica v obliki DO na domu)

Izvajalec DO bo opravljal storitve DO na domu za upravičence, s katerimi bo imel sklenjen osebni načrt za koriščenje pravice v obliki DO na domu. Storitve, ki jih bo izvajalec DO zagotavljal posameznemu upravičencu bodo opredeljene v sklenjenem osebnem načrtu in morajo obsegati naslednje storitve:

DO na domu obsega:

1. pomoč pri osnovnih dnevnih opravilih;

2. pomoč pri podpornih dnevnih opravilih;

3. zdravstvena nega, vezana na osnovna dnevna opravila.

Storitve pomoči pri osnovnih dnevnih opravilih iz prve točke prejšnjega odstavka tega člena obsegajo pomoč pri:

1.      prehranjevanju in pitju;

2.      osebni higieni;

3.      oblačenju in slačenju;

4.      izločanju in odvajanju;

5.      gibanju;

6.      pripravi na spanje in počitek in

7.      druga osnovna dnevna opravila.

Storitve pomoči pri podpornih dnevnih opravilih iz druge točke drugega odstavka tega člena obsegajo:

1.      pomoč pri gospodinjskih opravilih;

2.      pomoč pri nakupu živil in življenjskih potrebščin;

3.      prinašanje, pripravo in postrežbo obrokov;

4.      spremstvo uporabnika v povezavi z izvajanjem storitev DO in

5.      druga podporna dnevna opravila.

Storitve zdravstvene nege, vezane na osnovna dnevna opravila iz tretje točke drugega odstavka tega člena, obsegajo:

1.      spremljanje vitalnih funkcij in drugih parametrov;

2.      spremljanje zdravstvenega stanja uporabnika;

3.      pripravo, dajanje in nadzor nad jemanjem zdravil;

4.      preprečevanje razjed zaradi pritiska in

5.      druge storitve zdravstvene nege, vezane na osnovna dnevna opravila.

**5. člen**

(storitve za krepitev in ohranjanje samostojnosti)

Zavarovani osebi, ki je upravičena do DO na domu, v skladu z drugim odstavkom 32. člena ZDOsk-1, pripada tudi dodatna pravica do DO, in sicer pravica do SKOS, ki je določena v 32. členu ZDOsk-1.

V skladu s prvim odstavkom 32. člena ZDOsk-1 pravica do SKOS vključuje storitve za krepitev in ohranjanje samostojnosti in zmanjševanje potreb po pomoči oziroma preprečevanje poslabšanja stanja upravičenca, storitve psihosocialne podpore, storitve post diagnostične podpore osebam s sindromom demence in storitve svetovanja za prilagoditev bivalnega okolja.

Uporabnik, ki koristi pravico v obliki DO na domu, sklene osebni načrt iz 42. člena ZDOsk-1 za opravljanje SKOS z izvajalcem DO na domu.

**6. člen**

(koordinator pri izvajalcu DO)

Izvajalec DO za namen izvajanja storitev po tej pogodbi zaposli koordinatorja DO, ki izpolnjuje pogoje iz 65. člena ZDOsk-1.

Koordinator DO je odgovorna oseba za pripravo osebnih načrtov, zagotavljanje njihovega izvajanja in spremljanje ustreznosti oskrbe upravičencev, ki imajo z izvajalcem DO sklenjen osebni načrt (v nadaljnjem besedilu: uporabnik). Z dnem sklenitve osebnega načrta med izvajalcem DO in upravičencem naloge koordinatorja DO prevzame koordinator DO, zaposlen pri izvajalcu DO na domu, s katerim uporabnik sklene osebni načrt.

Koordinator DO opravlja naloge, kot jih opredeljuje tretji odstavek 65. člena ZDOsk-1.

**7. člen**

(obseg neposrednega izvajanja storitev)

Obseg neposrednega izvajanja storitev DO na domu za upravičenca je določen v urah. V skladu s prvim odstavkom 16. člena ZDOsk-1 znaša za 1. kategorijo DO 20 ur, za 2. kategorijo DO 40 ur, za 3. kategorijo DO 60 ur, za 4. kategorijo DO 80 ur in za 5. kategorijo DO 110 ur mesečno.

Obseg neposrednega izvajanja SKOS je v skladu s tretjim odstavkom 16. člena ZDOsk-1 v 1. kategoriji DO 12 ur, v 2. kategoriji DO 24 ur, v 3. kategoriji DO 48 ur, v 4. kategoriji DO 30 ur in v 5. kategoriji DO 24 ur letno.

**8. člen**

(obveznosti izvajalca DO in občine)

Izvajalec DO se obvezuje, da:

* bo s pričetkom opravljanja storitve DO na domu izpolnjeval pogoje, ki jih določa 60. člen ZDOsk-1 in se bo vpisal v register izvajalcev v skladu z določbami vsakokrat veljavnega Pravilnika o vlogi za vpis v register izvajalcev dolgotrajne oskrbe (Uradni list RS, št. 133/23);
* bo opravljal storitev DO v skladu z določili te pogodbe, ZDOsk-1 in naslednjimi podzakonskimi predpisi: Pravilnikom o strokovnih načelih za izvajanje ukrepov (Uradni list RS, št. 89/23), Pravilnikom o načinu vodenja seznama prostih zmogljivosti in poročanju izvajalcev dolgotrajne oskrbe (Uradni list RS, št. 2/24), Pravilnikom o minimalnih prostorskih in tehničnih pogojih za opravljanje dolgotrajne oskrbe (Uradni list RS, št. 19/24) in Pravilnikom o storitvah, kadrovskih pogojih, usposabljanju in superviziji v dolgotrajni oskrbi (Uradni list RS, št. 15/24;
* bo pri posameznem uporabniku izvajal storitev na podlagi izdane odločbe, kjer bo podrobneje opredeljen način izvajanja storitve,
* bo za posameznega uporabnika evidentiral in ZZZS zaračunal opravljene storitve v skladu s 46. členom ZDOsk-1 in navodili ZZZS iz devetega odstavka 46. člena ZDOsk-1;
* bo sodeloval z občino in upošteval njene zahteve glede izvajanja te pogodbe;
* bo občini zagotovil vse podatke, gradivo, informacije, s katerimi razpolaga, potrebne za pripravo poročil in finančnih predlogov za pristojno ministrstvo.

Občina se obvezuje, da bo:

* z izvajalcem DO sodelovala pri načrtovanju in izvajanju storitve z namenom zagotavljanja kakovostne storitve za svoje občane;
* izvajalcu DO zagotovila sredstva za kritje stroškov, opredeljenih v tej pogodbi;
* spremljala izvajanje storitve DO na domu na svojem območju ter sodelovala pri pripravi poročil in analiz za potrebe občine in pristojnega ministrstva;
* izvajalcu DO pravočasno posredovala vse relevantne informacije in dokumente, potrebne za nemoteno izvajanje storitve po tej pogodbi.

**9. člen**

(poraba sredstev, nadzor in obveščanje)

Izvajalec DO se s to pogodbo obvezuje, da bo sredstva, ki mu jih bo zagotovila občina, v skladu z 2. in 8. členom te pogodbe, uporabljal strogo namensko in v skladu s predpisi. Občina lahko pri izvajalcu DO kadarkoli preveri namensko porabo sredstev.

Občina ima pravico, da v primeru ugotovljene nenamenske rabe sredstev zahteva vračilo teh sredstev, skupaj z zakonskimi zamudnimi obrestmi od dneva nakazila teh sredstev izvajalcu DO do dneva njihovega vračila.

Pogodbeni stranki se bosta sprotno pisno obveščali o vseh okoliščinah, ki vplivajo ali bi lahko vplivale na izvajanje pogodbenih obveznosti. Izvajalec DO bo občini sproti in pravočasno sporočal vsa dejstva in podatke, ki bodo pogojevali morebitno spremembo, s to pogodbo prevzetih obveznosti.

**10. člen**

(trajanje pogodbe in prenehanje pogodbenega razmerja)

Pogodba se sklepa za obdobje \_\_\_\_\_ let / nedoločen čas.

Občina lahko pogodbo prekine zlasti iz naslednjih razlogov:

* če izvajalec krši določila te pogodbe,
* če je prišlo do večjega števila upravičenih pritožb uporabnikov storitev,
* če izvajalec ne upošteva utemeljenih navodil občine za izvajanje te storitve,
* ali v drugih primerih, ko so prizadeti interesi uporabnikov.

Izvajalec lahko to pogodbo odpove, če občina v celoti ne izpolnjuje obveznosti, določenih s to pogodbo.

Pogodbeni stranki lahko pogodbo odpovesta z 90-dnevnim odpovednim rokom, razen, če se sporazumno drugače dogovorita.

**11. člen**

(skrbnik pogodbe)

Skrbnika za izvajanje te pogodbe sta:

- na strani občine: \_\_\_\_\_\_\_\_\_\_, \_(naziv)\_ na Oddelku za družbene dejavnosti,

- na strani izvajalca: \_\_\_\_\_\_\_\_\_\_, \_(naziv)\_.

**12. člen**

(protikorupcijska klavzula)

Pogodbeni stranki soglašata, da je na podlagi 14. člena Zakon o integriteti in preprečevanju korupcije (Uradni list RS, št. 69/11 - uradno prečiščeno besedilo, 158/20, 3/22 - Zdeb in 16/23, v nadaljnjem besedilu: ZZPri) obvezna sestavina pogodbe protikorupcijska klavzula.

Pogodbeni stranki se izrecno dogovorita, da je pogodba, pri kateri kdo v imenu ali na račun druge pogodbene stranke, predstavniku ali posredniku organa ali organizacije iz javnega sektorja obljubi, ponudi ali da kakšno nedovoljeno korist za: o pridobitev posla ali za sklenitev posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je organu ali organizaciji iz javnega sektorja povzročena škoda ali je omogočena pridobitev nedovoljene koristi predstavnika organa ali organizacije iz javnega sektorja, drugi pogodbeni stranki ali njenemu predstavniku, zastopniku, posredniku; nična.

**13. člen**

(postopek spremembe pogodbe)

Vse morebitne spremembe te pogodbe se dogovorijo s pisnim aneksom.

**14. člen**

(reševanje sporov)

Pogodbeni stranki bosta morebitne spore, nastale pri izvrševanju te pogodbe, skušali reševati sporazumno, v nasprotnem primeru bo o sporu odločalo stvarno pristojno sodišče v \_\_\_\_\_\_\_.

**15. člen**

Ta pogodba stopi v veljavo, ko jo podpišeta obe pogodbeni stranki.

**16. člen**

Pogodba je sestavljena v štirih izvodih, od katerih vsaka od pogodbenih strank prejme po dva izvoda.

Številka: Številka:

Datum: Datum:

Izvajalec DO Občina \_\_\_\_\_\_

Župan/ja